Kripos purrer på dem som ikke møter opp til frivillig DNA-prøve

Kripos har fått mye mindre respons enn de ønsket da de ba flere hundre menn gi DNA-prøve etter en voldtekt i Oslo i fjor.

Cecilie Lilaas-Skari, politiadvokat ved Kripos har ansvaret for innkallingen av menn til DNA-prøvetaking. Terje Bendiksby/NTB Scanpix

15. nov. 2012 11:22 Sist oppdatert 15. oktober 2014

Ei ung jente ble overfalt og voldtatt i Hellerudveien øst i Oslo natt til 8.oktober 2011. Men gjerningsmannen er ennå ikke tatt — til tross for at det er funnet DNA-spor.

Som en del av etterforskningen fikk over 400 Oslo-menn brev tidligere i år hvor de ble bedt om å avgi DNA-prøve. Det presiseres i brevet at prøven er frivillig. Datatilsynet har likevel reagert på praksisen i Kripos og andre politidistrikter, der man masseinnkaller menn til DNA-prøver basert på hvor de bor og/eller om deres mobiltelefon var i området da forbrytelsen skjedde.

Les også Kaller inn hundrevis av menn til DNA-test etter Oslo-voldtekt

Tilsynet har også sendt et brev til Justisdepartementet, hvor de spør om innkallingen til frivillig DNA-testing er lovlig.

— Dette er en utvikling vi har sett komme mer og mer, og vi har all grunn til å tro at det vil bli brukt enda mer. Hvor skal grensen gå for hvor mange man kan kalle inn? Kan man kalle inn en hel by, en bydel eller mange hundre personer? sa direktør Bjørn Erik Thon til Aftenposten da.

Følte seg mistenkeliggjort

Jarle Hegge fra Oslo var en av flere hundre menn som fikk brev i vinter og vår.

Har du tips om saker som handler om DNA? Kontakt Aftenpostens journalist her

Han sier han følte seg mistenkeliggjort og valgte å la være å møte opp hos politiet.

— Jeg har helt ren samvittighet og så at dette var frivillig. Så jeg tenkte at jeg ikke behøvde å reise ned. Dessuten har jeg ikke helt tro på at politiet oppfører seg slik de sier angående at profilen skal slettesnår du sjekkes ut av saken.

Så Hegge ignorerte brevet og glemte saken.

Telefon fra Kripos

Men 1. november kom det en telefon fra Kripos.

— En mann ringte fra Kripos og sa at det gjaldt brevet som ble sendt ut i februar om voldtekten. Han spurte om jeg hadde mottatt det. Jeg sa ja og at jeg hadde vurdert innholdet.

Hegge sier at Kripos-mannen sa at han ringte for å følge opp brevet.

— Jeg sa jeg hadde tatt min beslutning og at dersom de mistenker meg, får de ringe på døren, eventuelt vise til at de har skjellig grunn til mistanke slik at de kan anholde meg. Han sa da flere ganger at «vi mistenker deg ikke» og at det er helt frivillig. Men da skjønner jeg enda mindre. Om de ikke mistenker meg, hvorfor bruker de da ressurser på å ringe meg?

Dette er et av brevene som ble sendt ut til hundrevis av Oslo-menn tidligere i år. Trykk på brevet for å se det i større format. Faksimile

Oslo-mannen sier han ikke følte seg presset.

— Men det kan være at andre ville følt seg presset, legger han til.

- Ingen gjennombrudd

Politiadvokat Cecilie Lilaas-Skari i Kripos sier til Aftenposten.no at de fortsatt prioriterer å etterforske saken, men at de ikke har fått noen gjennombrudd.

— Vi har mottatt mange tips i saken, også i forbindelse med Sigrid-saken, og det jobbes kontinuerlig med å sjekke ut tips i tillegg til andre mer tradisjonelle etterforskningsskritt.

Hun bekrefter også at i det frivillige DNA-prosjektet som er en form for utelukkelsesetterforskning, har mange færre enn ønskelig møtt opp.

— Et slikt prosjekt er ressurskrevende, men sakens alvorlighet tilsier at vi prioriterer dette. I og med at oppslutningen er så lav, har vi tatt telefonkontakt med dem som ikke har gitt respons på brevet vi sendte ut. Dette for å avklare om de har mottatt brevet, samtidig som vi tilbyr nye møtetidspunkter.

Tidligere i år hadde Kripos fått positivt svar på omtrent halvparten av de første 200 brevene. Hun opplyser til Aftenposten at andelen av de 400 som nå har fått brev, er omtrent lik.

Hun presiserer også at DNA-prøven er frivillig.

- Men Kripos oppfordrer publikum til å hjelpe til med oppklaringen av saken.

Lilaas-Skari ønsker ikke å kommentere kritikken fra Hegge.

Datatilsynet: - Kaster ytterligere mistanke

Bjørn Erik Thon, direktør i Datatilsynet, reagerer på telefonene fra Kripos.

— Det ble understreket i brevene at det var frivillig. Men det kaster jo ytterligere mistanke om man også i etterkant får en telefon med en oppfølgingssamtale.

- Om det er frivillig å møte opp, trenger man heller ikke gi noen forklaring til politiet. For meg er dette nok et eksempel på at justisministeren bør se på saken, mener Thon.

Les også LES MER: - Politiet må kunne pålegge folk å avgi DNA

Direktøren forteller at de har fått et foreløpig svar om at Justisdepartementet ikke kan prioritere denne saken, samt at de tok opp saken med justisminister Grete Faremo under et et møte i september.

Fakta DNA Forkortelse for deoksyribonukleinsyre.DNA er arvemateriale som finnes i alle celler.Menneskenes gener finnes i DNA-molekylet. Hvert menneske har mellom 70000 og 120000 gener. Hvert menneske har unik DNA.Hadde man strukket et DNA-molekyl helt ut, ville det vært over én meter langt.DNA-test kan brukes til å kartlegge slektskap, til å diagnostisere enkelte sykdommer og i kriminalsaker. Vis mer